Méltatások

„Ez egy időszerű és nélkülözhetetlen írás a mai, kihívásokkal teli világunkban. Dan Brulé valódi mester, mélyen inspiráló személyiség. Könyve ingyenes orvosság, amely nemcsak az optimális egészséghez segít hozzá, hanem a tudatot is tágítja.”

– Mark Divine, nyugalmazott tengerészgyalogos, a SEALfit alapítója és vezérigazgatója, a The Way of the SEAL (A SEAL útja) és az Unbeatable Mind (Legyőzhetetlen elme) című New York Times-bestsellerek szerzője

„Dan Brulé új könyve lenyűgöző és gyakorlatias útmutató a légzés gyakran figyelmen kívül hagyott szerepéről a kreativitás, az életerő és a gyógyulás terén.”

– Barnet Bain, a The Book of Doing and Being (A cselekvés és a létezés könyve) szerzője, a What Dreams May Come (Csodás álmok jöhetnek) producere

„Mind tartalom, mind megvalósítás tekintetében kiváló munka. Nagyon boldog lennék, ha a jövőben még több tanítványom és kollégám járulna hozzá annyit az emberiség megvilágosodásához és fejlődéséhez a légzésmunkán keresztül, mint Dan.”

– Leonard Orr, a Rebirth International alapítója

„Dan Brulé egyedülállóan gyakorlatias módon köti össze a légzés élettanát, pszichológiáját és spiritualitását, így azt szinte bárki elsajátíthatja, javíthatja vele az egészségét és fokozhatja a teljesítményét. Írásmódja tömör, világos, személyes, olvasmányos, sőt izgalmas. A könyv kötelező olvasmány nemcsak légzésterapeutáknak, egészségügyi szakembereknek és a jóga-meditáció iránt érdeklődőknek, hanem gyakorlatilag mindenkinek, aki sejti, hogy a légzés talán tényleg fontos szerepet játszik az életében.”

– Peter M. Litchfield PhD, a Viselkedéstudományi Doktori Iskola (Graduate School of Behavioral Health Sciences) elnöke

„Ez a könyv igazi ajándék az emberiség számára! Visszavezet bennünket a tudatos légzés jelentőségéhez és értékéhez, valamint megmutatja, milyen sokféleképpen javíthatja életünk minőségét és mélységét.”

– Judith Kravitz, a Transzformációs Légzés Alapítvány és Globális Tréning (Transformational Breath® Foundation and Global Trainings) alapítója és igazgatója, a Breathe Deep Laugh Loudly (Lélegezz mélyeket, nevess nagyokat) szerzője

„Ez a könyv betekintést nyújt abba a forradalmi gyógyulásba és fejlődésbe, amely a tudatos légzésből fakad, és amelynek tudását Dan Brulé hosszú évek tanítása és gyakorlata során gyűjtötte össze… De ami a legfontosabb: inspirációt nyújt ahhoz, hogy ezeket az életet megerősítő gyakorlatokat a magunk igényeihez igazítsuk, és bízva önmagunkban, eljussunk a belső békéhez és az önszeretethez, egyszerűen azáltal, hogy lélegzünk.”

– Jim Morningstar PhD, a Transzformációs Légzésmunka Tréning program (Transformations Breathwork Training Program) igazgatója, a Breathing in Light and Love (Lélegezz a fényben és a szeretetben) és The Complete Breath (A teljes lélegzet) szerzője

„Szinte mindenben szkeptikus vagyok. Kiképeztek a haditengerészetnél, segítettem egy NFL-játékost csapathoz jutni, Grand Prix motorversenyeken indultam… csupa olyan környezetben forgolódtam, ahol magas a stressz. Mi az, ami segít? Az edzés. Az étkezés. Az alvás. Ezek segítenek. De várjunk csak… jön Dan Brulé és a légzésmunkája. Számomra ez a technológia a teljesítmény negyedik alappillére. Óriási változást hozott az életembe, és teljes mértékben elköteleződtem mellette.”

– Oren Klaff, az Intersection Capital alapítója, a Pitch Anything (Bármit el tudsz adni) szerzője

„Ennek a könyvnek a lapjain Dan Brulé érthetően elmagyarázza, mit is jelent az, amire a cím utal: csak lélegezz. A légzés az élet alapvető része, érdemes tehát jól csinálni. Pontosan ezt tanítja Dan ebben a könyvben: hogyan lélegezzünk úgy, hogy a lehető legegészségesebbek legyünk, és csodás életet élhessünk lélegzetről lélegzetre.”

– David Riklan, a SelfGrowth.com alapítója

„Imádom, ahogyan Dan finoman bevezeti az olvasót a légzés mesterségébe a tudatos észlelésen, az ellazuláson és a légzésen keresztül. Az ő »Ébredj fel!«, »Engedd el!« és »Vedd át az irányítást!« módszerei képezik az alapjait annak, amit mindannyian tanítunk, de ennek a könyvnek a lapjain mindez különösen világos és közérthető formában jelenik meg.”

– Dr. David O’Hare orvos, a Heart Coherence 365 (Szívkoherencia 365) szerzője

„Ez a könyv nemcsak a testi, érzelmi és pszichológiai egészség és a teljesítmény javításához nyújt útmutatót, hanem a magasabb rendű tudat kialakításához is.”

– Jean-Louis Portales, az O2 Chair feltalálója

„Ez a könyv, amely Dan életművének esszenciája, beszippant bennünket a tudat vadonatúj, friss állapotába: megmutatja, miként alakíthatjuk át mindennapi tapasztalatainkat a tudatos légzés segítségével, akár a legapróbb pillanatokban is. Aztán a szokásoktól és korlátoktól való szabadsággal, az ősi hagyományok és a modern tudomány bölcsességével, valamint annak tudásával bocsát minket vissza a világba, hogy a légzés erejével igenis képesek vagyunk önmagunkat és másokat is meggyógyítani.”

– Patricia Gerbarg orvos, a New York-i Orvosi Egyetem (New York Medical College) pszichiátriaprofesszora, a The Healing Power of the Breath (A légzés gyógyítóereje) társszerzője

„A legtöbben soha nem gondolkodunk el a légzés ajándékán és értékén mindaddig, amíg valami meg nem akadályozza annak áramlását. Ennek a könyvnek a lapjain Dan egy egész élet tapasztalatát és bölcsességét osztja meg közérthető és gyakorlatias módon, miközben ráébreszt bennünket a légzés varázsára és misztériumára is. Szenvedélye és mély felismerései révén a legegyszerűbb cselekvést, a lélegzést kelti életre. Segít bennünket, hogy tudatos kapcsolatot alakítsunk ki a légzéssel, és ezáltal életünk minden területét optimalizáljuk. Micsoda ajándék!”

– Ela Manga orvos, a My Energy Codes (Energiakódjaim) szerzője, a dél-afrikai Woodlands Spa és Tudatos Élet Központ (Woodlands Spa and Center for Conscious Living) igazgatója

Dan Brulé

ÍGY LÉLEGEZZ!

Dan Brulé

ÍGY LÉLEGEZZ!

A légzés művészetének ereje

• • •

TONY ROBBINS ELŐSZAVÁVAL

Budapest, 2026

A mű eredetileg Just Breathe – Mastering Breathwork címmel az Atria Books, a Simon & Schuster, LLC kiadó imprintje kiadásában jelent meg az Egyesült Államokban, 2018-ban.

1230 Avenue of the Americas

New York, NY 10020

© Daniel Brulé, 2017

© Bioenergetic Kiadó, 2026

Kiadja a Bioenergetic Kiadó Kft.

Felelős kiadó: Schneider Gábor

ISBN: 978-963-291-815-0

© Fordította: Kozma Gyula

Főszerkesztő: Kajtár-Schneider Krisztina

Felelős szerkesztő: Klimó Petra

Borítóterv: Vancsura Olga

Minden jog fenntartva, beleértve a könyv vagy annak bármely részének bármilyen formában történő sokszorosításának jogát is.

Ez a kiadvány a szerző véleményeit és gondolatait tartalmazza. Célja, hogy hasznos és tájékoztató jellegű anyagot nyújtson a benne tárgyalt témákról. A könyv megvásárlásával a vásárló tudomásul veszi, hogy sem a szerző, sem a kiadó nem nyújt orvosi, egészségügyi vagy bármilyen más személyes szakmai szolgáltatást. Az olvasónak javasolt, hogy a könyvben szereplő bármely javaslat alkalmazása, illetve az abból levont következtetések előtt konzultáljon orvosával, egészségügyi szakemberével vagy más megfelelő szakemberrel.

A szerző és a kiadó nem vállal felelősséget semmilyen személyi vagy egyéb kárért, veszteségért vagy kockázatért, amely akár közvetlenül, akár közvetve e könyv tartalmának használatából fakad.

Pauline-nak, hálával és szeretettel

Tartalom

Tony Robbins előszava >

Bevezetés: Az élet lehelete >

1. A légzés művészetének ereje >

Mi is az a légzésmunka?

A légzésészlelés: amikor te vagy a lélegzet

Tudatos légzés: amikor te végzed a légzést

A légzésmunka három konvergenciája

2. A lélegzés mint a test átalakításának eszköze >

Hogyan hat a légzésmunka a testre?

Szívritmus és élettartam

A jégember: energia- és immunerősítés

A szuperember: légzésvisszatartás és PTSD

A Buteyko-módszer: asztma, allergia és még sok más

Hogyan méregteleníts légzéssel?

Az orrod nem hazudik!

Ásítással egy egészségesebb élet felé

Mindennapi légzés

3. A légzés mint az elme átalakításának eszköze >

Az életet beszűkítő gondolatok elengedése

Fújd ki magadból a stresszt!

Légzésmunka a harcosok világában

A kreativitás fejlesztése

Mindennapi légzés

4. A lélegzés mint a szellem átalakításának eszköze >

A légzésészlelés gyakorlatának elmélyítése

Spirituális légzés

Légzés Ram Dass-szal

Ébreszd fel magadban az intuíciót!

A légzésmunka spirituális energiája

A szeretet dimenziója

Mindennapi légzés

5. A lélegzet mint a siker titka az életben, a szerelemben, az üzletben és sok minden másban >

Lélegezz az élet szimfóniájának dallamára!

A végső átalakulás kulcsa

Életvezetési alapelvek

6. A huszonegy napos Breath Mastery kihívás >

Utószó >

Köszönetnyilvánítás >

További források >

Tony Robbins előszava

Életemet annak szenteltem, hogy segítsek másoknak kihozni magukból a maximumot és rendkívüli életminőséget élni. Időről időre, amikor egy tanítóval hoz össze a sors, aki valami olyasmit tanít nekem, ami tágítja a saját csúcstapasztalatomat, muszáj megosztanom másokkal is.

Ez a helyzet Dan Bruléval, a Breath Mastery program, vagyis a légzés mesteri elsajátításának világszerte ismert tanítójával is. Dan segít maximalizálni a teljesítményt, csökkenteni a stresszt, növelni az élettartamot, optimalizálni az egészséget, és végső soron átalakítani az egyén életét. A „légzés Bruce Lee-jének” is nevezik, mert minden stílusból és iskolából a legjobb elemeket válogatta össze, és kiváló képességek, mesteri tudás és elkötelezettség jellemzi a légzés művészete és tudománya iránt. Több tízezer embernek tanított világszerte – üzleti vezetőknek, tengerészgyalogosoknak, sportolóknak, egészségügyi szakembereknek és hétköznapi embereknek – , akik a jobb egészséget és a fokozottabb teljesítményt célozták meg. Dan ismeri az ősi jógik, megvilágosodott misztikusok, elit sportolók, harcosok és élvonalbeli idegtudósok által tanított és gyakorolt légzéstechnikákat. A legfontosabb az, hogy tisztában van azokkal a technikákkal, amelyek bizonyítottan a leghatékonyabbak.

Tudtad, hogy testünkből a toxinok 70 százalékát a tüdőnk révén távolítjuk el? Ennek ellenére a kutatások azt mutatják, hogy egyre kevesebbet használjuk a tüdőnk kapacitását. Gondolj bele: amikor stresszesek vagyunk, mélyen lélegzünk vagy sekélyen? Meglepő, mennyire visszatartjuk a lélegzetünket. Gondolj csak bele, milyen hatással van ez a testre és az elmére! Micsoda pazarlás egy ilyen természetes erőforrást veszni hagyni!

Ne pazarold el az erejét. Használd tudatosan. Tudatos légzéssel az irányításod alá vonhatod a gondolataidat, az energiádat és a testedet.

Folyton azt kérdezik tőlem: „Mi a titka a sikereinek? A tartós változás?” A válaszom az, hogy meg kell tanítanod magadnak, hogyan legyél mester. Bármi mesterévé válni következetességet, elkötelezettséget és fókuszt igényel. Ezt kínálja neked ez a könyv: dinamikus eszközöket, technikákat és gyakorlatokat, amelyek segítenek, hogy tartós változást hozz létre az életed minőségében.

110 százalékos elkötelezettségre van szükség ahhoz, hogy elérd azt a szintet, amelyet Dan évtizedek kutatásával, tanulmányozásával és gyakorlásával szerzett meg. Ez a könyv az ő meghatározó kézikönyve, testamentuma és felfedezése. Ha egyszer tudatosan figyelsz a légzésedre, és megtapasztalod valódi erejét, képes leszel irányítani az életedet és az eredményeidet, ez a könyv pedig azt is megmutatja, hogyan.

Ha valódi, tartós változást szeretnél, tartozol magadnak azzal, hogy azonnal nekilátsz ennek a könyvnek, és mesterévé válsz a saját légzésednek.

Tony Robbins, 2016

Bevezetés: Az élet lehelete

„Muszáj lélegeznem. Életem legrosszabb üzleti döntése lenne, ha abbahagynám.”

– Steve Martin

Ez a könyv a légzésmunkába, az önfejlesztés és öngyógyítás új és forradalmi módszerébe vezeti be olvasóját. Megmutatja, hogyan lehet a légzés segítségével kiemelkedő teljesítményt elérni, optimális egészséget biztosítani, belső egyensúlyt teremteni, és kihozni magunkból a lehető legtöbbet. Az itt található gyakorlatok, technikák, meditációk és történetek célja, hogy felvilágosítsanak és inspiráljanak, valamint hozzáférést biztosítsanak ugyanahhoz a rendkívüli tudáshoz, képességekhez és magasabb szintű tudatállapotokhoz, amelyeket korábban kizárólag a nagymesterek, misztikusok, jógik, szentek, guruk, elit sportolók és ősi harcosok értek el évekig tartó gyakorlás révén.

Sok évnyi tapasztalatot sűrítettem ebbe a könyvbe, hogy átadjam neked azokat az optimális eszközöket, amelyekkel azonnal megtapasztalhatod a légzésmunka mélyreható előnyeit. Emellett tájékoztatlak a legújabb tudományos felfedezésekről, a legfrissebb áttörésekről és a jelenleg ismert jógyakorlatokról.

Ha új vagy a légzésmunkában, lerövidíthetem a tanulási görbédet, rengeteg időt és energiát spórolhatok meg neked, és segíthetek abban, hogy létrehozd a legerősebb alapot egy hatékony gyakorlathoz. Ha tapasztalt, profi légzésmunka-gyakorló vagy, segíthetek elmélyíteni és bővíteni a repertoárodat, valamint növelni a tudásodat és a képességeidet, hogy az életedet és a munkádat a következő szintre tudd emelni.

Az ebben a könyvben átadott technikák ugyanazok, amelyeket több mint százezer embernek tanítottam már meg: csúcsteljesítményt nyújtó szakembereknek, életvezetési tanácsadóknak, fitneszedzőknek, pszichoterapeutáknak, állományban lévő és nyugalmazott katonáknak, vállalati vezetőknek, olimpiai sportolóknak, elit harcművészeknek, holisztikus gyógyítóknak, valamint spirituális tanítóknak és útkeresőknek, mégpedig több mint ötven országban, mióta 1970-ben ezen az úton elindultam.

Íme néhány visszajelzés az ügyfeleimtől és a tanítványaimtól:

Dan végigvezetett a testemben felhalmozódott ellenállás rétegein, rétegről rétegre, és ezzel egy elsöprő erejű, mégis mélységesen békés jelenlétet hozott létre az elmémben, a testemben és a lelkemben.

• • •

Micsoda energiabomba! A testem minden pontján éreztem az energiát.

• • •

Fenséges érzés! Olyan mély ellazulást és ragyogó energiát éreztem… annyi életerőt. A „körkörös légzés” és a „felszabadító légzés” valóban felszabadított!

• • •

Hihetetlen, mennyit számít néhány perc, amit a légzéshez való kapcsolódásra szánunk a nap folyamán. A „szip-szip-szip-FÚÚ” és a „sóhaj” módszerek, amelyekkel át lehet törni a blokkokat, rendkívül hasznosnak bizonyultak.

• • •

Csodás! Megszabadultam a negatív gondolatoktól, érzelmektől, és a régi traumák fájdalmát is képes voltam gyógyítani.

• • •

Sikerült megtapasztalnom a tudatos légzés hatásait, és teljesen lenyűgözött, mennyire átalakítja az embert.

Ügyfeleimhez és tanítványaimhoz hasonlóan te is érezni fogod, milyen mélyrehatóan képes megváltoztatni a légzés az életedet és hogyan tud elvezetni a valódi átalakuláshoz. Az, ahogyan a fájdalomra, az örömre, a stresszre és a változásra reagálunk a légzésünkkel, hatalmas változásokat hozhat az egészségünkben, jólétünkben, otthoni és munkahelyi teljesítményünkben, valamint szeretteinkkel való kapcsolatunkban.

A légzőrendszer az egyetlen szervrendszerünk, amely egyszerre automatikus és kontrollálható. Ez nem a természet véletlen műve, nem puszta egybeesés, hanem lehetőség arra, hogy részt vegyünk saját természetünk és fejlődésünk alakításában. Vannak a légzésnek olyan részletei, amelyeket valószínűleg soha nem figyeltél meg vagy nem vizsgáltál meg alaposabban, pedig ezek a részletek olyan átjárók, amelyek új, jobb képességekhez vezethetnek. Tagadhatatlan, hogy a légzésmunka nélkülözhetetlen kulcskészség, ha magas szintű teljesítményt akarsz elérni és fejleszteni kívánod életed minden aspektusát.

Minden terület nagymesterei tudják, milyen fontos a légzés; használják a felkészüléshez, a regenerálódáshoz és a nehéz pillanatok vagy a kritikus helyzetek átvészeléséhez. A csúcsteljesítményt nyújtó embereknek napi légzőgyakorlatuk, saját légzési rituáléjuk van. Ez az egyik titok, ami előnyhöz juttatja és a csúcson tartja őket, valamint segít nekik fenntartani a flow-t. És ez a titkos forrás ingyen van! A legértékesebb természeti erőforrás itt van közvetlenül az orrod alatt.

Itt az ideje, hogy minden ember, életkorra, foglalkozásra vagy háttérre való tekintet nélkül, felfedezze és kibontakoztassa a légzőgyakorlatokban rejlő erőt és lehetőségeket. Mert mindannyiunknak szükségünk van energiára, és mindannyian küzdünk valamilyen stresszel, nyomással, fájdalommal vagy fáradtsággal. A mai felgyorsult élet konfliktusai és káosza gyakran komoly kihívást, olykor túlterhelést jelenthet. Egy irodai siker ugyanolyan fontos lehet, mint egy győzelem a harctéren vagy a sportpályán. Belső egyensúlyra, fókuszra, tisztánlátásra, energiára és nyugalomra van szükség a mindennapi helyzetekben.

A légzésmunka ezeket az előnyöket ígéri, sőt, még ennél is többet: azt, hogy önuralomra tanít, és átalakítja az egész életed.

Mire számíthatsz?

A könyv során különféle légzőgyakorlatokat, technikákat és meditációkat fogok bemutatni, amelyeket jómagam is tanulmányoztam, gyakoroltam és teszteltem, és amelyekről tudom, hogy minden szinten javítják és erősítik a lényedet. A fejezeteket három fő kategória alá rendeztem: test, elme és szellem. Ha egy konkrét problémára vagy helyzetre szeretnél koncentrálni, rögtön a célzott gyakorlatra ugorhatsz.

Minden fejezetben olvashatsz a való életből vett történeteket olyan légzőmesterektől, akik szenvedélyesen végzik ezt a munkát. Mesélek saját történeteket is. A „Lélegezz most” szakaszok konkrét légzőtechnikákon vezetnek végig, minden fejezetet pedig egyszerű „Mindennapi légzés” gyakorlatok zárnak. Legyen szó arról, hogy sorban állsz a boltban, dugóban vesztegelsz, esetleg éppen szétszórtnak, stresszesnek, inspirálatlannak vagy motiválatlannak érzed magad, ezek a rövid, mégis hatékony „lélegzetnyi szünetek” csodát tehetnek a nap folyamán.

Miközben gyakorlod és megtapasztalod a könyvben bemutatott légzőtechnikákat, hamar felismered majd, hogy egy adott légzőgyakorlat, még ha elsősorban a fizikai feszültség oldására szolgál is, az elmédre is hat, sőt a lelkedre is jótékony lehet. Tartsd szem előtt, hogy a légzésmunka végső soron egy életfolyamat, amely összekapcsolja és javítja mindenedet.

Végezetül javaslom, hogy indíts egy személyes légzésnaplót. Jegyezz fel mindent, amit megtanulsz. Írd le a kedvenc technikáidat, azokat, amelyeket elkötelezetten gyakorolni szeretnél, és vezess nyilvántartást a tapasztalataidról és az eredményeidről. Ez segít tisztán felismerni, mi működik, és mi nem, és a napló különösen hasznos lesz a huszonegy napos Breath Mastery kihívás (6. fejezet) során.

1. A légzés művészetének ereje

„Mert a lélegzés maga az élet, és ha helyesen lélegzel, hosszúra nyúlnak földi napjaid.”

– szanszkrit közmondás

Szeretném elmesélni, hogyan ébredtem rá a lélegzet csodájára. Elsős voltam egy katolikus iskolában New Bedfordben, Massachusetts államban. Aznap, egy péntek reggel, a helyi templom plébánosa először tartotta meg később szokásossá váló heti látogatását az osztályunkban.

Félénk csöndben ültünk mindahányan, és némán bámultuk a szigorú tekintetű, idős férfit hosszú, fekete reverendájában, vállán piros palásttal, kezében aranyszegélyű, bőrkötéses Bibliával. Mindannyian rettegtünk tőle, hiszen bizton tudtuk, hogy az Úr azon nyomban lesújt ránk, ha akár egy pillanatra is elkalandozik a figyelmünk. (Igen, igen, ma már gyógyulófélben lévő „katoholista” vagyok.)

A plébános hol angolul, hol franciául mesélt a mennyországról. Szépen hangzott. Aztán rátért a pokolra, ami már kevésbé volt tetszetős. Elmondta, hogy ha nem vagyunk nagyon-nagyon óvatosak, és nem tesszük pontosan azt, amit mondanak, akkor bizony a pokolban kötünk ki mindörökre. Aztán felolvasott Mózes első könyvéből, és elmagyarázta, hogy „Isten a föld porából formálta az ember testét, majd az ember orrába lehelte az élet leheletét, és így lett az ember élő lélekké.”

Hogy mélyen a szavai hatása alá kerültem, az nem kifejezés. Teljesen levett a lábamról. Valami megmagyarázhatatlan izgalom öntött el attól a gondolattól, hogy Isten belém lélegzik. Ez volt addigi életem legcsodásabb képe, és nem értettem, a többiek miért nem olyan izgatottak, mint én.

Képtelen voltam csöndben maradni és nyugodtan ülni tovább. Azt hiszem, valamiféle eksztatikus állapotba kerültem. Túlságosan is felpöröghettem, mert emlékszem, ahogy a főesperes keze a vállamra nehezedik, és visszanyom a székbe.

Hogy emiatt vagy épp ennek ellenére, ma sem tudom, de mindenesetre azon a napon valami megmozdult bennem. Megéreztem, hogy a lélegzésben van valami varázslatos, misztikus, valami gyönyörű és titokzatos, és semmiféle bűntudat, félelem, erőszak, szégyen vagy noszogatás nem tudja majd ezt kitörölni belőlem. Ez volt az az apró szikra, amely fellobbantotta bennem a lángot, és azóta is – sőt, ma talán még jobban, mint valaha – lenyűgöz a lélegzet, a légzés, és a légzéssel végzett tudatos munkában rejlő erő és lehetőségek.

Attól a megvilágosító erejű pillanattól kezdve a légzéssel kapcsolatos munkám egészen különös utakra vitt. Bostonban egy röntgentechnológiai képzésen vettem részt, majd a vietnámi háború idején az amerikai haditengerészethez kerültem, ahol önálló egészségügyi altisztként, mélytengeri búvárként és vészhelyzeti mentőspecialistaként szolgáltam. Újraélesztést és elsősegélyt oktatókat, mentősöket és más sürgősségi szakembereket képeztem ki; kidolgoztam az Amerikai Vöröskereszt első stressz- és megküzdésprogramját; és megterveztem egy mesterképzést is a cambridge-i Lesley Egyetemen „A lélegzet mint az egészség, a fejlődés és a változás eszköze” címmel.

A légzéstréning hívó szavát követve jutottam el az indiai jógikhoz, majd Pekingbe, a Kínai Gyógyászati Akadémiára; aztán Moszkvába, az Orosz Tudományos Akadémiára. Rengeteget tanultam a zen buddhizmusról, Leonard Orr újjászületés légzésterápiájáról, Stan Grof holotróp légzéséről és sok más irányzatról.

A légzésmunka legutóbb a Szilícium-völgybe vezetett, egyenesen a Nissan-Renault kutatólaborjaiba. Ez az autógyár egy olyan prototípuson dolgozott, amelyben a vezető és az utas ülése egy beépített „légzésfunkciót” kapott. Az O2 Chairből (egyfajta „lélegző- és meditációs szék” – a szerk.) átvett mechanika mozgása segíti és támogatja a mély, ellazult légzést. Nagy megtiszteltetés, egyben kimondottan élvezetes volt, hogy bemutathattam a vezérigazgatónak és a csapatának a „fedélzeti légzés” ötletét. Az elkövetkezendő években, az önvezető autók térnyerésével, egyre több időnk lesz arra, hogy utazás közben magunkkal foglalkozzunk, és feltöltődjünk, megnyugodjunk a mindennapi ingázás során.

Mindezek a tapasztalatok olyanok, mint egy mély kút vize. Ebből a vízből, a légzés megannyi különböző hagyományából és iskolájából merítettem, hogy végül egészen egyedi, sokszínű légzésprogramot hozhassak létre. Ezért hívnak a harcművész barátaim „a légzés Bruce Lee-jének”. Nem állítom, hogy olyan vagyok, mint ő, de egyvalami közös bennünk: az a kíváncsiság, hogy kilépjünk a megszokott kereteinkből, minden követ megmozgassunk, összegyűjtsük az összes mesterünk legjobb tudását, és átadjuk mindazoknak, akik készek és hajlandók elvégezni a munkát.

Mi is az a légzésmunka?

A légzésmunka a tudatos légzésészlelés és a tudatos légzés alkalmazása gyógyulás, növekedés, belső ébredés és átalakulás céljából, mind a test, mind az elme, mind a szellem síkján. Az ebben a könyvben ismertetett légzéstechnikák mind ebből a magból sarjadnak. A légzésmunka a személyes fejlődés és az önismeret területéhez tartozik: egyfajta önsegítő, öngyógyító módszer az alternatív gyógyászat világában. Kulcs a spirituális megtisztuláshoz és az önfegyelemhez. Az egészség legegységesebb, legátfogóbb megközelítése, egyben nélkülözhetetlen része bármilyen valódi spirituális útnak.

Dr. Peter Litchfield, a Viselkedéstudományi Doktori Iskola (Graduate School of Behavioral Health Sciences) elnöke a következő területeket nevezi meg, ahol ma már tanítják és használják a légzésmunkát:

alternatív gyógyászat

beszédterápia

betegápolás

biofeedback

csontkovácsolás

csúcsteljesítmény-tréning

drogprevenció

dühkezelés

előadóművészet

figyelemfejlesztés

fitnesz

fizioterápia

foglalkozásterápia

fogszabályozás

fogászat

fájdalomkezelés

harcművészetek

jóga

katonai képzés

készségfejlesztés

légzésterápia

meditáció

neurofeedback

nyilvános beszéd

oktatás (minden szinten)

orvostudomány

önszabályozó tanulás

pilótaképzés

pszichológia

sport

stresszkezelés

személyi coaching

szenvedélybetegek rehabilitációja

szociális munka

szülésfelkészítés és -kísérés

tanácsadás

testterápia

trauma és PTSD kezelése

vizsgafelkészítés

vállalati tréningek

zen

Egyre többen ébrednek rá a légzésmunka hihetetlenül nagy értékére, és kezdik alkalmazni a mindennapjaikban, munkahelyen és otthon egyaránt. Edzők, egészségügyi szakemberek, tanácsadók, trénerek, tanárok és terapeuták élnek ezzel a módszerrel annak érdekében, hogy áttörést érjenek el mind önmaguknál, mind azoknál, akikkel dolgoznak. A spirituális útkeresőknek közvetlen utat jelent a belső ébredéshez, az önmegvalósításhoz és a megvilágosodáshoz. Ezért van az, hogy a sikeres, kiemelkedő teljesítményt nyújtó emberek egyik alapvető készsége a légzésmunka – ez az a „titkos összetevő”, amely pontosan oda juttatja el őket, ahová el szeretnének jutni.

Én a légzésmunkát személyes átalakulásra szolgáló „képletként” tanítom, amelyben három alapvető készség vagy elem játszik szerepet:

A tudatos észlelés (a tudat tényezője). Üzenete: ébredj fel!

Az ellazulás (az elengedés tényezője). Üzenete: engedd el!

A légzés (az energia tényezője). Üzenete: vedd kezedbe az irányítást!

Azt tapasztaltam, hogy bármilyen módszert is alkalmazunk, bármilyen nevet is adunk neki, minden csoda, minden gyógyulási élmény, minden pozitív változás, érzelmi felszabadulás vagy viselkedésbeli elmozdulás, tehát minden növekedés végső soron ehhez a három elemhez köthető. A valódi erő és varázs pedig abból fakad, amikor ezt a hármat tudatosan, egyszerre, következetesen alkalmazzuk. A gyakorlatban ez azt jelenti, hogy egyre inkább tágítjuk és finomítjuk a tudatos észlelésünket. A légzést arra használjuk, hogy gyorsabban és mélyebben ellazuljunk, mégpedig egyre több helyzetben. Emellett megtanuljuk kontrollálni a légzésünket, ami több energiát és életerőt, több kényelmet és örömöt, valamint nagyobb személyes erőt és ellenálló képességet eredményez.

A módszerem, amelyet gyakran nevezek légzésterápiának is, két alapvető gondolatra épül:

1.A legtöbb ember légzőrendszere nem működik optimális szinten. Meg kell gyógyítanunk. Fejlesztenünk kell vagy helyreállítanunk a légzéskapacitást, és kijavítanunk azokat a hibás mintákat és szokásokat, amelyek akadályozzák vagy elnyomják valódi természetünk és a bennünk rejlő lehetőségeink szabad áramlását.

2.Ha a légzésünk újra teljes és szabad, egészséges és természetes, vagyis amikor visszanyeri vagy eléri az optimális szintet, akkor automatikusan terápiás eszközzé válik. A test és a légzés képes gyógyítani az elmét, az elme és a légzés pedig képes gyógyítani a testet. A légzésmunka alkalmas arra, hogy felismerjük attitűdjeinket, érzelmeinket és viselkedésmintáinkat, és meggyógyítsuk őket.

A légzésterápiának öt alapelve van. Ezek azt követően rajzolódtak ki bennem, hogy hosszasan kerestem a választ a következő kérdésre: „Miért történnek látványos, pozitív változások – sőt csodák – légzésterápiás foglalkozások során, miközben más terápiás módszereknél ritkábban fordul elő ilyesmi?”

A válasz ebben az öt alapelvben rejlik:

1.A technika (rengeteg technika létezik, mindegyiknek megvan a maga célja és hatása)

2.A közeg, amelyben gyakorolunk (a fizikai/pszichológiai/érzelmi/energetikai tér)

3.A tanító („a személyes jelenlétünk erejének és tisztaságának” kiaknázása)

4.A lélegző ember elméje (gondolatok, hiedelmek, attitűdök, szándékok, vágyak, akarat)

5.A „valami más” (egy misztikus vagy mágikus tényező: szerencse, kegyelem, időzítés, készenlét)

Lélegezz most: te hogyan lélegzel?

Próbáljunk ki egy gyors gyakorlatot!

Az egészséges ember képes úgy lélegezni, hogy a levegő könnyedén és az akaratunktól függően hol mélyen a hasba ereszkedik, hol magasan a mellkasba emelkedik. Tudnunk kell lassan is lélegezni, percenként kétszer-háromszor levegőt venni, és gyorsan is: akár hatvanszor vagy százhússzor. Ha nyugodtan ülünk, a légzésünknek mélynek és lassúnak kellene lennie.

Most pedig figyelj magadra: hogyan lélegzel? Csak érzékeld, mi történik odabent.

Tedd az egyik kezedet a hasadra, a másikat a mellkasod közepére, és figyeld a légzésed. Milyen érzés lélegezni? Hol mozog, amikor lélegzel? Merre jár a levegő? Mellkasi légző vagy? Hasi? Gyorsan és sekélyen lélegzel, vagy inkább lassan és mélyen? Sima és egyenletes a légzésed, vagy darabos és kusza? Vannak kis szünetek a belégzés és a kilégzés között?

Mint minden művészet vagy készség esetében, a kiválóság kulcsa itt is az alapok megértése és alkalmazása. A világ legjobb zenészei is skáláznak koncert előtt. Sokkal messzebbre jutsz és gyorsabban érsz oda, ha az alapokkal kezded, és újra meg újra visszatérsz hozzájuk. A légzésmunkának két alappillére van: a légzés tudatos észlelése, és maga a tudatos légzés. Tekinthetsz rájuk úgy is, mint jinre és jangra, a gyakorlat aktív és passzív oldalára.

• • • • • • • • • • • •

A légzésészlelés: amikor te vagy a lélegzet

A légzésészlelés azt jelenti, hogy figyelmünket a légzésre irányítjuk, miközben hagyjuk, hogy az magától tegye a dolgát. Az a lényeg, hogy egyszerűen csak megfigyeljük, hogyan lélegzünk. Nincs szükség arra, hogy különlegesen vagy „helyesen” lélegezzünk. Ez a gyakorlás passzív oldala: a puszta jelenlétet, az éber észlelés állapotát alkalmazzuk a légzésre.

Az észlelést itt meditatív éberségként kell érteni: nem gondolkodunk, nem ítélkezünk, nem hasonlítgatunk, nem elemezünk, és nem próbálunk megfelelni semmilyen elvárásnak. Valójában a légzésészlelés nem is valami olyasmi, amit „csinálni” kell. Sokkal inkább egy lágy, nyitott, mégis éber jelenlétállapot. A légzésészlelés tulajdonképpen egyfajta mindfulness-gyakorlat. Úgy is szoktam hívni, hogy „légzésfigyelés”. A két kifejezést egymás szinonimájaként használom. Egyszerű koncentrációs gyakorlatról van szó. Semmi más nem szükséges hozzá, mint hogy elhatározd, hogy a légzésedre figyelsz és pillanatról pillanatra érzékeled azt.

Lélegezz most: figyeld meg a légzésedet!

Fordítsd a figyelmedet a légzésedre. Érezd, hallgasd, szemléld. Figyeld meg, honnan tudod, hogy lélegzel. Milyen érzetek jelzik? Hol jelennek meg ezek az érzetek? Merrefelé jár benned a levegő, amikor beléd áramlik? Mivel érintkezik, és mit mozgat meg? Mely izmok kapcsolódnak be?

Ahogy egyre nő benned a légzés iránti éberség, automatikusan elkezdesz észlelni más testi-lelki folyamatokat is: gondolatokat, képeket, érzeteket, feszültségeket, energiaáramlást, megszokott mintákat, késztetéseket, reakciókat és belső monológokat.

A légzésészlelés nagyon fontos része, hogy csupán tanúi legyünk ezeknek a jelenségeknek, és csak vegyük őket észre anélkül, hogy ítélkeznénk, ellenállnánk vagy beléjük kapaszkodnánk. Ha valami eltereli a figyelmedet, ha a gondolataid kezdenek elkalandozni, semmi baj – egyszerűen tereld vissza a figyelmed a légzésre, és teljes jelenléttel kövesd a következő belégzést. Figyelj meg olyan részleteket is, amelyek eddig talán elkerülték a figyelmedet.

Ha sokat gyakorolsz, automatikusan közelebb kerülsz egyfajta belső szabadsághoz és békéhez, ahhoz az állapothoz, amikor felismered, hogy valójában semmi sem veled történik, hanem csak úgy megtörténik! Kifejlődik benned egyfajta természetes könnyedség és nagyobb fokú éberség. Végül pedig felismered, hogy szabad vagy. Mindig is az voltál, függetlenül attól, mit gondolsz vagy mit érzel éppen.

A módszerben rejlő erő és lehetőségek miatt sok időt fogunk tölteni ezzel az alapgyakorlattal, és újra meg újra visszatérünk hozzá, különösen a 4. fejezetben, amely „A lélegzés mint a szellem átalakításának eszköze” címet viseli.

• • • • • • • • • • • •

Tudatos légzés: amikor te irányítasz

A légzésmunka második alapvető összetevője a tudatos légzés. Itt már cselekedned is kell. Nem pusztán szemlélője, hanem aktív résztvevője vagy a légzés folyamatának. A tudatos légzés azt jelenti, hogy szándékosan irányítod, vezeted vagy szabályozod a légzésedet valamilyen módon. Meghatározott minőséget vagy mintázatot adsz neki. Tudatos szándékkal lélegzel. Alkotsz.

A légzésészlelés során a légzés lélegez téged, a tudatos légzésnél pedig te lélegzed a légzést.

A tudatos légzés egyik legegyszerűbb gyakorlata az, amikor percenként négy és nyolc közötti légzést végzünk. Ezt sokan „terápiás zónának” nevezik, mert automatikusan jótékony hatásokat vált ki. Kezdjük az átlaggal, percenként hat légzéssel. Ez öt másodperces belégzést és öt másodperces kilégzést jelent.

Lélegezz most: szabályozd a légzésedet!

Lélegezz be öt másodpercen át, majd lélegezz ki öt másodpercen keresztül. Adj időt magadnak, hogy ráhangolódj erre a ritmusra. Legyen a légzésed sima, egyenletes és folyamatos: öt másodperc belégzés, öt másodperc kilégzés. Egyszerű, nem igaz?

Kezdd azzal, hogy a légzésedre figyelsz. Eleinte csak észleld tudatosan, majd finoman vedd át az irányítást. Hagyd, hogy a légzésed sima, egyenletes és ritmikus legyen, miközben öt másodpercig belélegzel, öt másodpercig pedig kilélegzel:

Belégzés: 2, 3, 4, 5

Kilégzés: 2, 3, 4, 5

Belégzés: 2, 3, 4, 5

Kilégzés: 2, 3, 4, 5

• • • • • • • • • • • •

Hogy érzed magad néhány perc gyakorlás után? Ha nehezedre esik ilyen lassan lélegezni, akkor eleinte csak háromig vagy négyig számolj, vagy pedig számolj gyorsabban.

Ha ez a ritmus már könnyedén megy, próbáld ki a nyolc-, tíz- vagy tizenkét másodperces ciklust, vagy számolj jóval lassabban. Bárhogy is döntesz, ne erőltess semmit, ne feszülj bele, és ne hajszold túl magad. Lazíts. Légy türelmes magadhoz.

A következő fejezetekben sokféle tudatos légzéstechnikával fogunk kísérletezni, de kezdd ezzel, és mindennap gyakorold. Indítsd ezzel a napot, térj vissza hozzá délben, és ezzel fejezd be lefekvés előtt. Gyakorold akkor is, ha feszültté válsz, ha felzaklat valami, vagy szétszórtnak érzed magad. Emlékeztetőül:

Belégzés: 2, 3, 4, 5

Kilégzés: 2, 3, 4, 5

Belégzés: 2, 3, 4, 5

Kilégzés: 2, 3, 4, 5

• • •

Gyakorold az átmenetet a két alapvető elem között, hiszen ezek a légzésben való jártasság alapvető összetevői. Rendkívül fontos, hogy megtanuljuk, hogyan váltsunk zökkenőmentesen az aktív és a passzív között, a cselekvés és a létezés között, aközött, hogy mi lélegezzük a légzést, illetve hogy a légzés lélegez minket. Más szóval, gyakorold mind a légzésészlelést, mint a tudatos légzést.

Építsd be a légzésészlelést és a tudatos légzést a mindennapi tevékenységeidbe és élethelyzeteidbe. Ha például gyalogolsz vagy futsz, figyelj oda a légzésedre, vagy lélegezz tudatosan a lépéseid ritmusával szinkronban. Ha zenét hallgatsz, vedd észre, milyen a légzésed minősége, hogyan hat rá a zene, vagy igazítsd légzésed a zene tempójához. Amikor dugóban ülsz vagy sorban állsz a boltban, figyeld meg a légzésedet, vagy finoman kezdd el alkalmazni a lassú, sima és ritmikus, percenként hat légzésből álló mintát.

Lélegezz tudatosan, amikor naplementét nézel. Használd arra a légzésedet, hogy minél teljesebben befogadd az élményt. Lélegezz tudatosan akkor is, amikor valaki megsért, megdicsér, vagy rád zúdítja a problémáit. Kezdd el arra is használni a légzésedet, hogy összpontosíts, hogy ellazíts vagy hogy feltöltsd magad energiával. Használd akkor is, amikor fontos eseményekre készülsz fel, nehezebb feladatokat kell átvészelned, vagy stresszes helyzetek után kell regenerálódnod.

Alakítsd ki azt a jó szokást, hogy különféle tevékenységek, események és interakciók előtt, közben és után is megfigyeled a légzésedet, és átveszed fölötte az irányítást. Ez a légzésben való jártasság végső kulcsa: amikor a mindennapos gyakorlás életmóddá válik. Különösen fontos az is, hogy megfigyeld, milyen változások mennek végbe a testedben és az elmédben a légzésmunka során, majd feljegyezd őket a légzésnaplódba.

A légzésmunkához való hozzáállásunk sokat elárul arról, hogyan közelítünk magához az élethez. A légzésed megfigyelésével rengeteget tanulhatsz önmagadról. Az életben időnként eveznünk kell, ha el akarunk jutni valahová, máskor viszont jobb felhúzni az evezőket, és hagyni, hogy az élet folyója sodorjon magával. Néha az a dolgunk, hogy kézbe vegyük az irányítást, máskor pedig az, hogy álljunk félre az útból. Van, amikor kontrollra van szükség, és van, amikor meg kell adnunk magunkat. Néha mi éljük az életünket, máskor pedig az élet él minket. Néha mi lélegezzük a légzést, máskor pedig hagyjuk, hogy a légzés lélegezzen minket.

A légzésmunka három konvergenciája

A három kulcselem – amelyeket „konvergenciáknak” neveztem el – adja a keretet az összes légzési módszerhez, stílushoz és iskolához. Sok légzésoktató és gyakorló már eddig is intuitívan alkalmazta őket a maga módján, hiszen a légzésmunka összes jótékony hatása végső soron ettől a három elemtől függ:

1.A tudat és a légzés ötvözése

2.A tudat és az ellazulás ötvözése

3.A tudatos légzés és a teljes ellazulás ötvözése

Az első konvergencia: a tudat és a légzés ötvözése

Bár szüntelenül lélegzünk, az esetek túlnyomó részében teljesen tudattalanul tesszük ezt. A légzés megy magától, a figyelmünk pedig máshol jár. A figyelmünket sokszor véletlenszerű, tudattalan impulzusok, külső erők és mások elvárásai rángatják ide-oda. A tudatos légzés gyakorlása ezt ellensúlyozza azzal, hogy visszaállítja a természetes erőt és egyensúlyt.

Ha a figyelmed folyton egyik dologról a másikra ugrál, akkor a gyógyító és alkotó energiáid szétszóródnak, elfolynak. Ha azonban a figyelmed egészét a légzésre fordítod, az energiád elkezd összegyűlni, és rendkívüli személyes erő birtokába kerülsz. Nincs jobb szavam rá, mint az, hogy „varázslat” születik, amikor a tudat és a légzés találkozik. Sokan úgy élik meg, hogy ez az egyszerű gyakorlat szó szerint megváltoztatja az életüket.

Ha elkezded naponta gyakorolni a tudatos légzést, drámai módon megnő majd a belső éberséged, és a környezetedre is sokkal jobban rá tudsz hangolódni. Az egészséged, a jólléted és a teljesítőképességed is javulni fog. Ha elsajátítod a tudatos légzést, automatikusan kényelmesebé, könnyedebbé és sikeresebbé válik az életed, mind testi, mind szellemi síkon, illetve mind személyes kapcsolataidban, mind a hivatásodban.

A második konvergencia: a tudat és az ellazulás ötvözése

Gondolj bele abba, hogy amikor a legmélyebben el vagy lazulva, akkor szó szerint alszol. Életed legpihentetőbb pillanatait átalszod! Éppen akkor vagy öntudatlan, amikor a tested a legjobban el van lazulva, így jó eséllyel még soha nem éltél át éber tudatban tiszta, mély és teljes ellazulást.

Ahhoz, hogy a tested képes legyen ellazulni és megújulni, neked magadnak kell félreállnod az útból. A hétköznapi tudatod, amely tele van folyamatosan zakatoló gondolatokkal, akadályozza a tested természetes ellazulási képességét. A természet ezért gondoskodik róla, hogy minden éjjel egy időre eltűnj. Nagyon úgy fest, hogy a tested csak úgy tud igazán